Document ID: 32000R0341

Nõukogu määrus (EÜ) nr 341/2000,
15. veebruar 2000,
millega määratakse kindlaks teatavate otsetoetuste ning struktuuri- ja keskkonnameetmete suhtes kohaldatav vahetuskurss
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 15. detsembri 1998. aasta määrust (EÜ) nr 2799/98, millega kehtestatakse põllumajanduse eurol põhinev valuutakord, [1]
võttes arvesse komisjoni määrust (EÜ) nr 1410/1999, [2] millega muudetakse põllumajanduse eurol põhineva valuutasüsteemi üksikasjalikke rakenduseeskirju põllumajandussektoris sätestavat määrust (EÜ) nr 2808/98, eriti selle artiklit 2,
ning arvestades järgmist:
(1) Vastavalt nõukogu määruse (EÜ) nr 1254/1999 [3] (veise- ja vasikalihaturu ühise korralduse kohta) üksikasjalikke rakenduseeskirju seoses lisatasukavadega sätestava komisjoni 28. oktoobri 1999. aasta määruse (EÜ) nr 2342/1999 [4] artiklile 42 võetakse veise- ja vasikalihasektoris lisatasukavadega hõlmatud loomade arvelevõtmisaasta määramisel aluseks taotluste esitamise kuupäev. Vastavalt kõnesoleva määruse artiklile 43 arvutatakse lisatasude summad omavääringuks ümber ning makstakse ekstensiivistamistoetust arvelevõtmisaastale eelnevas detsembris kohaldatavate vahetuskursside pro rata temporis põhimõttel arvutatava keskmise alusel.
(2) Vastavalt põllumajanduse eurol põhineva valuutasüsteemi üksikasjalikke rakenduseeskirju põllumajandussektoris sätestava komisjoni 22. detsembri 1998. aasta määruse (EÜ) nr 2808/98 [5] (viimati muudetud määrusega (EÜ) nr 1410/1999) artikli 4 lõikele 2 võetakse struktuuriabi või keskkonnakaitsetoetuse summade puhul vahetuskursi määramisel aluseks selle aasta 1. jaanuar, millal otsustatakse abi määrata. Kõnesoleva määruse artikli 4 lõike 3 kohaselt on kasutatavaks vahetuskursiks rakendusjuhu kuupäevale eelneval kuul kohaldatavate vahetuskursside pro rata temporis põhimõttel arvutatud keskmine.
(3) Vastavalt komisjoni 4. veebruari 1998. aasta määruse (EÜ) nr 293/98 (millega määratakse kindlaks puu- ja köögiviljasektori toodete, puu- ja köögiviljatoodete, osaliselt elustaimede ja lillekasvatustoodete suhtes ning teatavate EÜ asutamislepingu I lisas loetletud toodete suhtes kohaldatavad rakendusjuhud ning tunnistatakse kehtetuks määrus (EMÜ) nr 1445/93 [6]), viimati muudetud määrusega (EÜ) nr 1410/1999, artiklile 12 arvestatakse pähklite ja jaanikaunade kvaliteedi ja turustamise parandamiseks vastavalt nõukogu määruse (EMÜ) nr 790/89 [7] (viimati muudetud komisjoni määrusega (EMÜ) nr 1825/97 [8]) artiklile 2 igal aastal antava maksimaalse hektaritoetuse omavääringusse ümber selle vahetuskursi pro rata temporis põhimõttel arvutatava keskmise alusel, mida kohaldatakse komisjoni määruse (EMÜ) nr 2159/89 [9] (viimati muudetud määrusega (EÜ) nr 1363/95 [10]) artiklis 19 osutatud iga-aastase võrdlusperioodi 1. jaanuarile eelneval kuul.
(4) Vastavalt lambaliha- ja kitselihatootjatele lisatasu maksmise üksikasjalikke eeskirju sätestava komisjoni 30. septembri 1993. aasta määruse (EMÜ) nr 2700/93 [11] (viimati muudetud määrusega (EÜ) nr 1410/1999) artikli 6 lõikele 2 kohaldatakse lambalihasektoris lisatasu jääksumma suhtes ümberarvestuskurssi, mis on selle turustusaasta, mille eest lisatasu on määratud, viimasele päevale eelneval kuul kohaldatavate vahetuskursside pro rata temporis põhimõttel arvutatav keskmine.
(5) Vastavalt määruse (EMÜ) nr 2700/93 artikli 6 lõikele 1 kohaldatakse lambalihasektoris tehtavate ettemaksete suhtes ümberarvestuskurssi, mis on võrdne selle turustusaasta, mille eest lisatasu on määratud, esimesele päevale eelneval kuul kohaldatavate vahetuskursside pro rata temporis põhimõttel arvutatava keskmisega,
ON VASTU VÕTNUD KÄESOLEVA MÄÄRUSE:
Artikkel 1
1. Ümberarvestuskurss, mida kohaldatakse:
- määruses (EÜ) nr 1254/1999 nimetatud veise- ja vasikalihasektoris makstavate lisatasude suhtes,
- pähklite ja jaanikaunade kvaliteedi ja turustamise parandamiseks makstava maksimaalse hektaritoetuse suhtes, mis on kindlaks määratud määruse (EMÜ) nr 790/89 artiklis 2, ja
- määruse (EÜ) nr 2799/98 artiklis 5 osutatud struktuuri- või keskkonnakaitsesummade suhtes,
on esitatud I lisas.
2. Nõukogu määruse (EÜ) nr 2467/98 [12] artikli 5 lõike 6 neljandas lõigus nimetatud lisatasu ja jääksumma ülejäänud osa suhtes ning nõukogu määruse (EMÜ) nr 3493/90 [13] artiklis 4 nimetatud mahaarvamise suhtes kohaldatav ümberarvestuskurss on esitatud II lisas.
3. Nõukogu määruse (EÜ) nr 2467/98 artikli 5 lõike 6 teises lõigus nimetatud ettemakse ning nõukogu määruse (EMÜ) nr 3493/90 artiklis 4 nimetatud mahaarvamise suhtes kohaldatav ümberarvestuskurss on esitatud III lisas.
Artikkel 2
Käesolev määrus jõustub seitsmendal päeval pärast selle avaldamist Euroopa Ühenduste Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 15. veebruar 2000

Labels: 20
2
19
6